
Text rozhodnutia
Súd: Krajský súd Košice Spisová značka: 10Sd/25/2016 Identifikačné číslo súdneho spisu: 7016200412 Dátum vydania rozhodnutia: 21. 04. 2016 Meno a priezvisko sudcu, VSÚ: JUDr. Pavol Tkáč ECLI: ECLI:SK:KSKE:2016:7016200412.1 Uznesenie Krajský súd v Košiciach v právnej veci navrhovateľky C. I. Q. T. G. J. F. K. C. O. , bytom X. I. XX, proti odporkyni Sociálnej poisťovni, ústredie, 29 augusta 8, Bratislava, o starobný dôchodok takto r o z h o d o l : P o s t u p u j e vec Krajskému súdu v Banskej Bystrici. o d ô v o d n e n i e : Odporkyňa rozhodnutím zo dňa 01.04.2016 č. : XXX XXX XXXX X podľa § 67 ods. 1 zákona číslo 461/2003 Z.z. o sociálnom poistení v znení neskorších predpisov zamietla žiadosť navrhovateľky o predčasný starobný dôchodok zo dňa 10. februára 2016 z dôvodu, že suma predčasného starobného dôchodku určená ku dňu 10. februára 2016 nie je vyššia ako 1,2 násobok sumy životného minima pre jednu plnoletú fyzickú osobu. Proti tomuto rozhodnutiu podala opravný prostriedok navrhovateľka, z dôvodu, že v období od 21.11.1973 do 08.07.1981 bola zamestnaná v teraz už zaniknutej spoločnosti Lykotex a.s. Revúca, preto žiadala, aby aj toto obdobie bolo započítané do doby jej zamestnania. Podľa § 11 ods. 1 O.s.p., konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa § 103 O.s.p., kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 246 ods. 1 O.s.p., na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 246a ods. 1 O.s.p., prvá veta miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Podľa ods. 2 citovaného zákonného ustanovenia v konaní podľa tretej hlavy tejto časti je miestne príslušný všeobecný súd navrhovateľa alebo krajský súd, v ktorého obvode je tento súd. Podľa § 85 ods. 1 O.s.p. všeobecným súdom občana je súd, v obvode, ktorého má občan bydlisko, a ak nemá bydlisko, súd, v obvode ktorého sa zdržuje. Podľa § 250d ods. 2 O.s.p., ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. V danej veci ide o konanie podľa III. hlavy piatej časti O.s.p. (§ 250l a nasl. - rozhodovanie o opravných prostriedkoch proti rozhodnutiam správnych orgánov). Z úpravy miestnej príslušnosti je zrejmé, že v konaní podľa III. hlavy piatej časti O.s.p. je miestne príslušný všeobecný súd navrhovateľa alebo krajský súd, v ktorého obvode je tento súd. Všeobecným súdom navrhovateľky je Okresný súd Revúca, ktorý sa nachádza v obvode Krajského súdu v Banskej Bystrici. V uvedenej veci bolo zistené, že Krajský súd v Košiciach nie je miestne príslušným na konanie o opravnom prostriedku navrhovateľky proti rozhodnutiu odporkyne zo dňa 1.4.2016, preto vec bude po právoplatnosti tohto uznesenia postúpená Krajskému súdu v Banskej Bystrici. Poučenie: Proti tomuto uzneseniu opravný prostriedok nie je prípustný (§ 250d ods. 2, § 246c ods. 1 O.s.p.).

